**Az előterjesztést megtárgyalta:**

* Jogi és Társadalmi Kapcsolatok Bizottsága
* Gazdasági és Városstratégiai Bizottság

*A határozati javaslatot törvényességi*

*szempontból megvizsgáltam:*

*/: Dr. Károlyi Ákos :/*

*jegyző*

**ELŐTERJESZTÉS**

**Szombathely Megyei Jogú Város Közgyűlésének 2016. december 15-i ülésére**

**Javaslat a Savaria Megyei Hatókörű Városi Múzeum pályázatához**

**kapcsolódó döntés meghozatalára**

A Savaria Megyei Hatókörű Városi Múzeum (a továbbiakban: Múzeum) igazgatója jelezte, hogy pályázatot kíván benyújtani az önerő biztosítását nem igénylő EFOP-3.3.2-16 számú „Kulturális intézmények a köznevelés eredményességért” elnevezésű pályázatra.

A konstrukció célja, hogy támogassa a nevelési-oktatási intézmények tanulóinak és az óvodás gyermekeknek az óvodai foglalkozáson kívüli kompetenciafejlesztését, ismeret- és tudásgyarapítását az olyan nem formális és informális tanulási alkalmakkal, amelyeket kulturális intézmények valósítanak meg számukra. A konstrukció továbbá hozzájárul a területi egyenlőtlenségek és a szociokulturális hátrányok csökkentéséhez, egyúttal átfogó célja a kulturális intézmények által nyújtott kínálat bővítése, az alapellátás fejlesztése a nevelési-oktatási intézmények igényei szerint.

A Múzeum a projektet az alábbi partnerek közreműködésével kívánja megvalósítani:

Mocorgó Óvoda, Gyöngyös-kert Óvoda (Gencsapáti), Aranyhíd Nevelési-Oktatási Integrációs Központ, Bercsényi Miklós Általános Iskola, Hatos Ferenc Általános Iskola (Vép), Prinz Gyula Általános Iskola (Püspökmolnári, Rábahídvég), Hefele Menyhért Építő- és Faipari Szakképző Iskola, Puskás Tivadar Fém- és Villamosipari Szakgimnázium, Szakközépiskola és Kollégium.

A projekt megvalósítási ideje: 2017. augusztus 1-2019. július 31.; kötelező fenntartás ideje: 5 év (2019. augusztus 1-2024. július 31.).

Sikeres pályázat esetén mintegy 1000 múzeumpedagógiai foglalkozás lebonyolítására kerülne sor.

A Múzeum a 2016/17-es tanévben 19.605 fő részére mintegy 600 múzeumpedagógiai foglalkozást bonyolít le a közművelődési programokhoz kapcsolódó, illetve az év közben igényelt egyedi foglalkozások mellett. Mindezt a hét tagintézményében 4 fő teljes munkakörben, 2 fő osztott feladatkörben, 1 fő megváltozott munkaképességű munkatárssal 4 órában látja el. Munkájukat 1 fő közfoglalkoztatott, továbbá 1 fő megváltozott munkaképességű kolléga 4 órában segíti.

Tekintettel a fentiekre, továbbá arra, hogy a projekt nem tesz lehetővé heti 40 órás foglalkoztatást, a Múzeum igazgatója tisztelettel kéri Önkormányzatunkat, hogy sikeres pályázat esetén szíveskedjék 1 fő múzeumpedagógusi státusszal a Múzeum létszámát bővíteni.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2016. december „ ”**

**/: Dr. Puskás Tivadar :/**

**HATÁROZATI JAVASLAT**

**....../2016. (XII. 15.) Kgy. sz. határozat**

1. A Közgyűlés a „Javaslat a Savaria Megyei Hatókörű Városi Múzeum pályázatához kapcsolódó döntés meghozatalára” című előterjesztést megtárgyalta, és jóváhagyja az EFOP-3.3.2-16 számú pályázat benyújtását. A Közgyűlés nyertes pályázat esetén hozzájárul 1 fő múzeumpedagógus 2017. augusztus 1. napjától 2019. július 31. napjáig történő foglalkoztatásához.
2. A Közgyűlés elhatározza, hogy nyertes pályázat esetén gondoskodik az 1 fő határozott idejű múzeumpedagógusi státusz költségvetési forrásának biztosításáról.
3. A Közgyűlés felkéri a Savaria Megyei Hatókörű Városi Múzeum igazgatóját, hogy nyertes pályázat esetén az intézmény Szervezeti és Működési Szabályzatának módosításáról gondoskodjon.

**Felelősök:** Dr. Puskás Tivadar polgármester

Koczka Tibor alpolgármester

Molnár Miklós alpolgármester

Dr. Károlyi Ákos jegyző

(A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője,

Csapláros Andrea, a Savaria megyei Hatókörű Városi Múzeum igazgatója)

**Határidő**: A pályázati döntés kihirdetését követő Közgyűlés